Ma red kinders uit brandende huis: Seun (14) in koma | Maroela Media
'n 14-jarige seun van die Wes-Kaap is in 'n kritieke toestand in die Tygerberg-hospitaal opgeneem nadat hy ernstige brandwonde opgedoen het toe die gesin se huis deur 'n brand verswelg is.
Wynandt Vermaak, 'n gr. 8-leerder aan die Hoërskool DF Malan, het brandwonde aan 60% van sy lyf opgedoen en word in 'n geïnduseerde koma in die hospitaal se waakeenheid gehou. Intussen word Wynandt se ma, Lelani Vermaak, in die Louis Leipoldt Mediclinic vir brandwonde aan haar hande en voete behandel nadat sy in 'n brandende vertrek ingehardloop het om haar seun te red.
Morne, Wynandt se pa, het aan Maroela Media gesê Wynandt is Dinsdag weer teater toe geneem waar sy wonde skoongemaak en verbind is. "Sy toestand is steeds kritiek, maar die dokters is tevrede met sy lewenstekens. Hy is nog nie buite gevaar nie, maar sy toestand is stabiel," het Morne gesê.
Volgens Morne is dit onduidelik wanneer Wynandt uit die geïnduseerde koma gebring sal word. "Die pyn sal natuurlik ondraaglik wees as hy nou moet wakker wees, so hy sal nog vir 'n hele rukkie in die koma gehou word. Hy sal natuurlik veloorplantings nodig hê en sal tussen vier en ses weke in die hospitaal moet bly."
Morne het gesê hoewel Wynandt in 'n koma is, toon hy wel geringe reaksie as daar met hom gepraat word, soos sy been of oë wat beweeg. Boodskappe van bemoediging wat van oral oor instroom word vir hom gelees om sy gemoed te versterk.
Lelani sal ook veloorplantings aan haar voete moet kry en is tans in baie pyn, sê Morne. "Lelani is 'n fighter. Ek dink emosioneel is dit nou vir haar baie moeilik omdat sy graag by Wynandt wil wees en nie kan nie. Ons het met die dokters gereël dat ons haar een dag na hom toe sal neem in Tygerberg-hospitaal sodat sy hom net kan sien en 'n rukkie by hom kan wees," het hy gesê.
Lelani het aan Maroela Media vertel hoe sy Donderdag deur die nag wakker geword en stampgeluide op die houtvloere in die huis gehoor het. Die gesin se huis is in Boston in Kaapstad. Sy het gaan ondersoek instel toe sy skielik 'n venster hoor ontplof het. "My eerste gedagte was dat daar 'n inbreker in die huis is. Ek het Wynandt se kamerdeur oopgemaak en net rook en vlamme in die kamer gesien. Ek kon niks sien nie, nie die meubels of vir Wynandt of ons hond wat altyd by hom slaap nie," het sy vertel.
Die Vermaak-gesin se huis nadat die grootste gedeelte van die huis Donderdagnag (6 Julie 2017) afgebrand het. Foto: Verskaf
"Ek het gesien die gordyne in die kamer brand en toe sien ek vir Wynandt. Hy was aan die brand. Ek het sy naam geroep en hy het omgedraai en gesê: 'Mamma, help my'." Lelani het in die brandende kamer ingehardloop en vir Wynandt gegryp en hom uit die kamer uit gekry. In die gang het sy hom op die grond laat rol om die vlamme te blus. "Toe ek aan hom vat, was dit net velle," het sy vertel.
Morne het intussen probeer om die vlamme in die kamer te blus, terwyl Lelani met Wynandt na buite gehardloop het. Morne vertel hy kon sien hoe die vlamme al langs die plafon in die gang af versprei. Lelani het intussen teruggehardloop in die huis en die egpaar se vyfjarige dogter, McKenzie, in haar kamer gegryp en na buite gehardloop.
Buite het sy gesien hoe Wynandt probeer om die vlamme met 'n tuinslang deur die venster te blus. "Ek dink daar het so baie adrenalien deur sy lyf gepomp, hy het nie besef hoe erg hy gebrand het nie. Ek het ook nie besef hoe ek gebrand het totdat ek later in die ambulans gesit het nie," sê sy.
Op daardie oomblik het 'n ambulans in die straat voor die huis verbygery en Lelani het vir die bestuurder gewaai om stil te hou. "Ek het vir hom dankie gesê dat hulle so vinnig gekom het en gevra wie het hulle gebel. Hy het gesê niemand het gebel nie. Hy was net toevallig daar."
Morne en McKenzie is gelukkig nie in die brand beseer nie. Wynandt se hond, Keola, is egter in die brand dood nadat die rook haar oorval het.
Volgens Morne is die huis byna heeltemal in die brand vernietig. "Dit is eintlik net die vooraansig van die huis wat oorgebly het. Minstens driekwart van die huis sal gesloop moet word," het hy gesê. Hy het gesê die oorsaak van die brand is nog nie met sekerheid vasgestel nie.
Intussen word die gesin gedra deur gebede en boodskappe van ondersteuning. Daar is ook 'n Facebook-blad op die been gebring waar boodskappe met Wynandt gedeel kan word. "Die laer van ondersteuning om ons is net ongelooflik," het Morne gesê. "En die eersteprys is natuurlik dat ons almal die brand oorleef het. Daarvoor is ons ongelooflik dankbaar."
Baie hartseer. Ons dink in ons gebede aan hierdie familie.
Alle sterkte aan die jong seun en sy familie. Ons hou julle in ons gebede en bid vir spoedige herstel. Wat is die Facebook blad se naam waar ons boodskappe kan stuur?
Here, dankie dat U die ambulans op daardie spesifieke oomblik daarheen gestuur het, so 'n eenvoudige dog kritieke wonderwerk! Sal U hierdie gesin asseblief met U liefde omvou en U wakende hand oor hulle hou? Amen